Det var især bremserne på dyretransporterne, der var i fokus hos politiet i kontrollen onsdag, som var placeret ved Trafikcentret i Sæby, kun et par kilometer fra slagteriet. Dermed kunne lastbilerne blive eskorteret til slagteriet af politiet, hvis nummerpladerne blev klippet. Det blev aktuelt med at følge en lastbil de sidste kilometer til slagteriet i Sæby allerede efter den første kontrol. - En af bilerne viste sig at have så store fejl og mangler på køretøjet, at nummerpladen var nødt til at blive inddraget, og det er klart, at når der er dyr på ladet, så gør vi det, at vi eskorterer den, så den kan komme sikkert frem til slagteriet med dyrene, siger politiassistent Henrik Salk fra Nordjyllands Politi. Politiet kontrollerede i alt seks dyretransporter, og fem af dem fik en indkaldelse til syn med videre på grund af dårligere bremser. Også en bus og en lastvogn skal til nyt syn efter dagens kontrol. Mens politiet havde fokus på køretøjets stand og især bremserne, så var Fødevarestyrelsens Veterinære Rejsehold med for at tjekke forholdene for dyrene i lastbilerne. - Vi har tæt samarbejde, hvor vi starter med at kontrollere dyrene og de papirer, som skal med i den her forbindelse, fortæller politiassistent Henrik Salk fra Nordjyllands Politi.

Referat:
I 7 ud af 10 lastbiler og busser som blev kontrollet i aktionen ved Sæby, var der fejl og mangler ved bremserne.